ঈদ মানে আনন্দ, আর এই আনন্দটা তখনই পরিপূর্ণ হয় যখন তা পরিবারের সবার সঙ্গে ভাগ করে নেওয়া যায়। আমরা যারা প্রবাসে থাকি, ঈদ তাদের জন্য এক ভিন্ন অনুভূতি নিয়ে আসে। কারণ, প্রবাসে আমরা অনেকেই মমতাময়ী মা, প্রিয় বাবা, প্রিয়তম স্ত্রী, স্নেহের সন্তান, আদরের ভাইবোন, আত্মীয়স্বজন ছাড়া ঈদের দিনটি অতিবাহিত করি। আর তাই ঈদের দিনটা এখানে অনেকটাই আনন্দ-বেদনায় মিশ্রিত একটা দিন। প্রবাসীদের মনটা থাকে দেশে আর দেহটা থাকে বিদেশে। বিশেষ করে পৃথিবীর বহু দেশেই প্রবাসীদের পরিবারবিহীন একাকী থাকতে হয়। আর জীবনসংগ্রামের এই চ্যালেঞ্জ নিয়েই প্রবাসীরা ঈদ উদৎযাপন করেন। ইমো অথবা স্কাইপে, ভাইবারে বা ম্যাসেঞ্জারে প্রিয়জনের সঙ্গে কথা বলেন। অনেকেই হয়তো মরুভূমির মরীচিকায় নিজের দুঃখটাকে মিশিয়ে দিয়ে কাজেও যান।এখানে ফজরের নামাজের পরপরই নির্দিষ্ট কিছু মসজিদে ঈদের জামায়াত অনুষ্ঠিত হয়। খুব ভোরে ঘুম থেকে উঠে নামাজে যেতে হয় । এখানে নামাজে যাওয়ার সময় আমাদের কেউ পেছন ফিরে ডেকে বলে না একটু সেমাই, একটু পায়েস খেয়ে যাও। পূর্বাকাশে সূর্যমামার দেখা পাওয়ার সাথে সাথেই শেষ হয়ে যায় ঈদের নামাজ। এরপর নামাজ থেকে ফিরে আবার কর্মস্থলে ফিরে যেতে হয়, যারা ছুটি পায় এখানকার বন্ধুবান্ধব নিয়ে সামান্য ঘোরাফেরা বা একে-অপরের বাসায় গিয়ে কিছুক্ষণ আড্ডা দিয়ে ফিরে এসে আবার পরদিন ডিউটির প্রস্তুতি, এভাবেই কেটে যায় আমাদের ঈদ নামক কষ্টের দিনটি (প্রবাসেও কিছু বাংলাদেশি আছে যারা এখানে ব্যবসায়িক ও সামাজিকভাবে প্রতিষ্ঠিত এবং পরিবার নিয়ে সুখে-শান্তিতে আছেন, তবে তাঁদের সংখ্যা সামান্য)। আমাদের ঈদ যেমনই যাক অন্তত এটুকু জেনে ভালো লাগে যে আমাদের কষ্টের উপার্জিত টাকা দিয়ে আমাদের পরিবার সুখে-শান্তিতে ঈদ করতে পারছে, একজন প্রবাসী হিসেবে এটাই আমাদের সার্থকতা।